สภาผู้แทนราษฏร อภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลต่อเนื่องเป็นวันที่ 2
การประชุมสภาผู้แทนราษฎร ในเวลา 09.00 น. วันนี้(1 ก.ย.64) เป็นการพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลต่อเนื่องเป็นวันที่ 2 หลังวานนี้(31 ส.ค.64) พักการประชุมเมื่อเวลา 23.34 น. โดยภาพรวมการอภิปรายไม่ไว้วางใจวันแรก ฝ่ายค้าน เน้นอภิปรายถึงบริหารจัดการโควิด-19 ที่ล้มเหลว การจัดซื้อวัคซีนซิโนแวคส่อทุจริตจากเงินส่วนต่างราคาและมีการหาประโยชน์จากชุดตรวจโควิด-19 แบบเร่งด่วน(ATK) โดยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ยืนยันว่า ระบบสาธารณสุขไม่ล้มเหลว วางมาตรการโควิดสอดคล้องกับสถานการณ์และตามขั้นตอน รับมือเชื้อกลายพันธุ์อย่างเป็นระบบ พร้อมย้ำไม่มีเงินส่วนต่าง ทำสัญญาไม่เสียเปรียบสำหรับมาตรการป้องกันโควิด -19 และรักษาความปลอดภัยของรัฐสภายังคงเป็นไปอย่างเข้มงวด เนื่องจากช่วงบ่ายวันนี้(1 ก.ย.64) กลุ่มไทยไม่ทน คณะสามัคคีประชาชนเพื่อประเทศไทยกับอีกหลายเครือข่าย จะจัดกิจกรรมเปิดเวทีอภิปรายไม่ไว้วางใจรัฐบาลนอกสภา ที่บริเวณด้านหน้ารัฐสภา